ANC skors Tlokwe-raadsledeDie ANC in Noordwes het die skorsing van 14 van sy raadslede van die Tlokwe-munisipaliteit verwelkom nadat ŉ mosie van wantroue teen die ANC se burgemeester ingedien en aanvaar is. Die besluit om die raadslede te skors is Woensdag tydens ŉ vergadering van die provinsiale dissiplinêre komitee gemaak. “Ons glo dat die uitkoms van die dissiplinêre verhoor as ŉ leerproses sal dien aan kamerade wat die organisatoriese prosesse en die ANC probeer ondermyn,” het Gordon Kegakilwe, die party se waarnemende provinsiale sekretaris, in ŉ verklaring gesê. “Die ANC sal nie swak dissipline van sy lede duld nie en sal alles moontlik doen om die waardigheid, beeld en integriteit van die party te herstel.” Die raadslede se skorsing kom nadat prof. Annette Combrink, DA-raadslid, Dinsdag weer tot burgemeester van die Tlokwe-munisipaliteit verkies is na ŉ mosie van wantroue teen die ANC se burgemeester Maphetle Maphetle. Combrink is in November verlede jaar ook tot burgemeester verkies na ‘n mosie van wantroue te midde van ANC-verdeeldheid. Maphetle is egter in Februarie weer tot burgemeester verkies nadat die ANC ‘n mosie van wantroue teen Combrinck ingestel het.